**ΠΡΟΓΡΑΜΜΑ «ΘΑλΕΙΑ 2021-2027»**

**ΣΧΕΔΙΟ ΧΟΡΗΓΙΩΝ ΠΑΡΟΧΗΣ ΚΙΝΗΤΡΩΝ ΓΙΑ ΕΡΓΟΔΟΤΗΣΗ ΑΝΕΡΓΩΝ**

**Καθήκοντα και Υποχρεώσεις ΔΙΚΑΙΟΥΧΟΥ**

Ο ΔΙΚΑΙΟΥΧΟΣ, πέραν της υποχρέωσης εκτέλεσης του Έργου Σχεδίου Χορηγιών όπως ακριβώς ορίζεται στο Σχέδιο και στον Οδηγό Εφαρμογής του Σχεδίου, έχει τις ακόλουθες υποχρεώσεις:

(α) Να συμμορφώνεται με τις εθνικές και ενωσιακές νομοθεσίες και πολιτικές για την απασχόληση, την προστασία του περιβάλλοντος τις κρατικές ενισχύσεις, τον ανταγωνισμό, την ισότητα ευκαιριών μεταξύ ανδρών και γυναικών, τη μη διάκριση και τα θεμελιώδη ανθρώπινα δικαιώματα.

(β) Να υποβάλλει στον ΦΟΡΕΑ ΥΛΟΠΟΙΗΣΗΣ (Τμήμα Εργασίας) όλα τα στοιχεία που θα του ζητηθούν για την πορεία υλοποίησης του έργου και όλες τις απαιτούμενες άδειες.

(γ) Να υποβάλλει ικανοποιητικά αποδεικτικά στοιχεία που να δικαιολογούν το ακριβές κόστος εργοδότησης (κόστος προσωπικού), το οποίο αποτελεί και το αντικείμενο της εγκριθείσας χορηγίας.

(δ) Σε περίπτωση που κατά τον έλεγχο των δικαιολογητικών/ στοιχείων προκύψουν ελλείψεις στα έγγραφα ή απαιτούνται περαιτέρω διευκρινήσεις, μετά από γραπτή ενημέρωση του ΦΟΡΕΑ ΥΛΟΠΟΙΗΣΗΣ (Τμήμα Εργασίας), ο ΔΙΚΑΙΟΥΧΟΣ θα πρέπει εντός εύλογου χρονικού διαστήματος να τα προσκομίσει.

(ε) Η έγκαιρη, ορθή και ολοκληρωμένη (σε περιεχόμενο και μορφή) υποβολή όλων των απαραίτητων εγγράφων, στοιχείων, παραστατικών και πληροφοριών που δυνατό να ζητηθούν από αρμόδιο φορέα ή αρχή, για τη διενέργεια των απαραίτητων πιστοποιήσεων και ελέγχων πριν ή μετά την καταβολή οποιασδήποτε χορηγίας, αποτελεί ευθύνη του ΔΙΚΑΙΟΥΧΟΥ.

(στ) Στην περίπτωση που το έργο τροποποιηθεί, ο ΔΙΚΑΙΟΥΧΟΣ οφείλει να ενημερώνει άμεσα τον ΦΟΡΕΑ ΥΛΟΠΟΙΗΣΗΣ (Τμήμα Εργασίας), σύμφωνα με τα οριζόμενα στον Οδηγό Εφαρμογής του Σχεδίου Χορηγιών.

(ζ) Κατά το στάδιο επαλήθευσης η αρμόδια Υπηρεσία δύναται να αναθεωρήσει το τελικό επιλέξιμο κόστος των εγκεκριμένων δαπανών, νοουμένου ότι δεν ξεπερνά το συνολικό εγκεκριμένο προϋπολογισμό.

(η) Σε περίπτωση μη υλοποίησης του έργου μέσα στην προθεσμία που αναφέρεται στον Οδηγό Εφαρμογής του Σχεδίου σε βαθμό το έργο δεν καθίσταται λειτουργικό, τότε δύναται να ακολουθηθούν διαδικασίες απένταξης έργου από το Σχέδιο και επιστροφής του ποσού τυχόν καταβληθείσας χορηγίας προσαυξημένου με τόκο[[1]](#footnote-1).

(θ)  Να τηρεί ξεχωριστό φάκελο στον οποίο θα καταχωρούνται όλα τα δικαιολογητικά έγγραφα (τιμολόγια, αποδείξεις, συμφωνίες, κ.α.) που αφορούν στην υλοποίηση του έργου τα οποία θα φυλάσσονται για περίοδο πέντε (5) ετών, από την 31η Δεκεμβρίου του έτους κατά το οποίο πραγματοποιείται η τελευταία πληρωμή από τον ΦΟΡΕΑ ΥΛΟΠΟΙΗΣΗΣ (Τμήμα Εργασίας) προς τον ΔΙΚΑΙΟΥΧΟ.

Παράλληλα να τηρεί ξεχωριστή λογιστική μερίδα ή κατάλληλη λογιστική κωδικοποίηση στο λογιστικό της σύστημα ή ξεχωριστό τραπεζικό λογαριασμό ή ξεχωριστό λογιστικό αρχείο που αφορά το έργο. Στις περιπτώσεις που διαπιστώνεται ότι τα έγγραφα δεν τηρούνται σωστά με αποτέλεσμα να απολεσθεί η κοινοτική συνεισφορά από το Κράτος, τότε οι επιχειρήσεις θα επιστρέφουν τη σχετική χορηγία προσαυξημένη με τόκο[[2]](#footnote-2).

(ι) Να λαμβάνει τα απαραίτητα μέτρα για αποφυγή διπλής χρηματοδότησης των δαπανών του είτε από Εθνικούς πόρους είτε από πόρους της ΕΕ και να βεβαιώνει σχετικά τον ΦΟΡΕΑ ΥΛΟΠΟΙΗΣΗΣ (Τμήμα Εργασίας) όταν αυτός το απαιτεί.

(ια) Να θέτει, εφόσον ζητηθούν, καθ’ όλη τη διάρκεια εκτέλεσης του έργου, στη διάθεση της Διαχειριστικής Αρχής, του Ενδιάμεσου Φορέα, της Αρχής Πιστοποίησης, της Υπηρεσίας Εσωτερικού Ελέγχου και της Επιτροπής Παρακολούθησης του Προγράμματος και γενικότερα σε όλες τις αρμόδιες ελεγκτικές αρχές της Κύπρου ή/και της Ευρωπαϊκής Ένωσης, όλα τα έγγραφα, δικαιολογητικά ή στοιχεία του έργου. Πρόσθετα, να δέχεται επιτόπιες επαληθεύσεις για τις υποβαλλόμενες δαπάνες, ώστε να διαπιστώνεται κατά πόσο αυτές συνάδουν με τις σχετικές πρόνοιες του Σχεδίου.

Να επιτρέπει επίσης, κατά τη χρονική διάρκεια τριών (3) ετών από την τελική πληρωμή του στο πλαίσιο του έργου, σε εξουσιοδοτημένους αντιπροσώπους ή ανάδοχους φορείς ή/και αρμόδιους λειτουργούς του ΦΟΡΕΑ ΥΛΟΠΟΙΗΣΗΣ (Τμήμα Εργασίας) ή/και άλλων αρμόδιων ελεγκτικών αρχών της Κύπρου και της Ευρωπαϊκής Ένωσης να επισκέπτονται ελεύθερα τους χώρους του ΔΙΚΑΙΟΥΧΟΥ προς επιθεώρηση των επιχορηγηθέντων παρεμβάσεων και να παρέχει σε αυτούς όλες τις αναγκαίες εξηγήσεις, στοιχεία και πληροφορίες.

(ιβ) Να συμπληρώνει και αποστέλλει στο ΦΟΡΕΑ ΥΛΟΠΟΙΗΣΗΣ (Τμήμα Εργασίας), πριν την πρώτη καταβολή χορηγίας, την Υπεύθυνη Δήλωση Ενιαίας Επιχείρησης η οποία αφορά τη δομή της Ενιαίας Επιχείρησης, όπως αυτή ορίζεται στο άρθρο του Κανονισμού (ΕΕ) 1407/2013 της 18ης Δεκεμβρίου 2013, σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας.

(ιγ) Συμμόρφωση με τους κανόνες και υποχρεώσεις για προβολή, διαφάνεια και επικοινωνία σύμφωνα με τις πρόνοιες των Άρθρων 47, 49, 50 και του Παραρτήματος ΙΧ του Κανονισμού Κοινών Διατάξεων (ΚΚΔ) 2021/1060 του Ευρωπαϊκού Κοινοβουλίου και του Συμβουλίου[[3]](#footnote-3). Συγκεκριμένα ο ΔΙΚΑΙΟΥΧΟΣ θα πρέπει:

(1) Να αναγνωρίζει τη στήριξη του έργου του από την ΕΕ λαμβάνοντας τα ακόλουθα μέτρα:

(α) Σε περίπτωση που χρησιμοποιεί την οπτική ταυτότητα του Προγράμματος «ΘΑλΕΙΑ 2021-2027» για ενέργειες προβολής, διαφάνειας και επικοινωνίας που υλοποιεί σε οποιαδήποτε μορφή (έντυπη, οπτικοακουστική, ηλεκτρονική) και σε όλο το επικοινωνιακό υλικό (έντυπο, οπτικοακουστικό, διαδικτυακό κλπ.) που παράγει σχετικά με το έργο, το οποίο προορίζεται για οποιοδήποτε μέσο και το οποίο απευθύνεται είτε στο κοινό, είτε στους συμμετέχοντες. Η οπτική ταυτότητα αποτελείται από:

* το έμβλημα της ΕΕ μαζί με τη φράση «Με τη συγχρηματοδότηση της Ευρωπαϊκής Ένωσης» σύμφωνα με τα τεχνικά χαρακτηριστικά και τις πρόνοιες του Παραρτήματος ΙΧ του ΚΚΔ[[4]](#footnote-4)
* τον θυρεό της Κυπριακής Δημοκρατίας μαζί με τη φράση «Κυπριακή Δημοκρατία»
* το λογότυπο του Δικαιούχου (εάν υπάρχει)

Επιπλέον, σε ενέργειες που περιλαμβάνουν συγγραφή κειμένου (π.χ. δελτία τύπου, οδηγοί, ενημερωτικά έντυπα) πέραν της χρήσης της οπτικής ταυτότητας, γίνεται και λεκτική αναφορά της συγχρηματοδότησης του έργου από την ΕΕ εντός του κειμένου.

(β) Παρέχει στον επίσημο ιστότοπο του, εάν υπάρχει, και στις σελίδες του στα μέσα κοινωνικής δικτύωσης, σύντομη περιγραφή του έργου η οποία να περιλαμβάνει τους στόχους και τα αναμενόμενα αποτελέσματα, επισημαίνοντας τη χρηματοδοτική στήριξη που λαμβάνει από την ΕΕ (χρήση οπτικής ταυτότητας σε εμφανές σημείο και λεκτική αναφορά της συγχρηματοδότησης του έργου από την ΕΕ εντός του κειμένου όπου εφαρμόζεται).

(γ) Αναρτά σε θέση που είναι σαφώς ορατή στο κοινό τουλάχιστον μία έντυπη αφίσα ελάχιστου μεγέθους Α3 ή ισοδύναμη ηλεκτρονική εικόνα (προβολή σε οθόνη), με πληροφορίες σχετικά με το έργο. Υποχρεωτικά η αφίσα/ ηλεκτρονική εικόνα πρέπει να περιλαμβάνει την οπτική ταυτότητα, την ονομασία του έργου και σύντομη περιγραφή, ενώ προαιρετικά μπορεί να περιλαμβάνει πρόσθετα στοιχεία για το έργο και ειδικότερα την διάρκεια υλοποίησης, τον προϋπολογισμό, τη συγχρηματοδότηση της ΕΕ, την ιστοσελίδα του έργου (εάν υπάρχει), στοιχεία επικοινωνίας, καθώς και τυχόν φωτογραφία του έργου. Η αφίσα δύναται να παρέχεται στον ΔΙΚΑΙΟΥΧΟ από τον ΦΟΡΕΑ ΥΛΟΠΟΙΗΣΗΣ (Τμήμα Εργασίας).

2. Να παρέχει στην Ευρωπαϊκή Επιτροπή, στη Διαχειριστική Αρχή και στον Ενδιάμεσο Φορέα το δικαίωμα να χρησιμοποιεί δωρεάν το υλικό επικοινωνίας (έντυπο, φωτογραφίες, βίντεο κ.α.) που παράγει και αφορά στο έργο.

1. Να αποδέχεται τη συμπερίληψή του στον κατάλογο των έργων του Προγράμματος «ΘΑλΕΙΑ 2021-2027» που δημοσιοποιείται στη σχετική ιστοσελίδα της Διαχειριστικής Αρχής και ο οποίος περιλαμβάνει μεταξύ άλλων: την ονομασία του ΔΙΚΑΙΟΥΧΟΥ (επωνυμία νομικής οντότητας ή ονοματεπώνυμο αν ο Δικαιούχος είναι φυσικό πρόσωπο), την ονομασία του έργου, τον σκοπό του έργου και τα αναμενόμενα ή πραγματικά επιτεύγματα, την ημερομηνία έναρξης και αναμενόμενη ή πραγματική ημερομηνία ολοκλήρωσης του έργου, το συνολικό κόστος του έργου, την ένδειξη τοποθεσίας ή τον γεωεντοπισμό για το έργο.
2. Να αποδέχεται ότι στην περίπτωση που δεν συμμορφώνεται με τις υποχρεώσεις του για προβολή, διαφάνεια και επικοινωνία, και εφόσον δεν έχει εφαρμόσει διορθωτικά μέτρα, **ακυρώνεται έως και 3% της στήριξης** που λαμβάνει από την ΕΕ.

(ιε) Εάν διαπιστωθεί η υποβολή ψευδούς δήλωσης ή στοιχείων και πληροφοριών πριν ή και μετά την παραχώρηση χορηγίας, η αίτηση της συγκεκριμένης επιχείρησης απορρίπτεται/ απεντάσσεται και απαιτείται εντόκως η επιστροφή τυχόν καταβληθείσας χορηγίας[[5]](#footnote-5).

1. Σε κάθε περίπτωση που θα απαιτηθεί η ανάκτηση καταβληθείσας χορηγίας εντόκως, ο τόκος θα υπολογίζεται με επιτόκιο το οποίο θα καθορίζεται σύμφωνα με των περί Ενιαίου Δημοσίου Επιτοκίου Υπερημερίας Νόμων του 2006 και 2012, και όπως αυτοί εκάστοτε τροποποιούνται ή αντικαθίστανται από τα σχετικά διατάγματα του Υπουργείου Οικονομικών της Κυπριακής Δημοκρατίας. [↑](#footnote-ref-1)
2. Σε κάθε περίπτωση που θα απαιτηθεί η ανάκτηση καταβληθείσας χορηγίας εντόκως, ο τόκος θα υπολογίζεται με επιτόκιο το οποίο θα καθορίζεται σύμφωνα με των περί Ενιαίου Δημοσίου Επιτοκίου Υπερημερίας Νόμων του 2006 και 2012, και όπως αυτοί εκάστοτε τροποποιούνται ή αντικαθίστανται από τα σχετικά διατάγματα του Υπουργείου Οικονομικών της Κυπριακής Δημοκρατίας. [↑](#footnote-ref-2)
3. Υποστήριξη ως προς την εφαρμογή των υποχρεώσεων των Δικαιούχων για προβολή, διαφάνεια και επικοινωνία θα παρέχεται στον Οδηγό Επικοινωνίας που θα εκδοθεί από τη Διαχειριστική Αρχή εντός του 2022. [↑](#footnote-ref-3)
4. Το έμβλημα της ΕΕ με την φράση «Με τη συγχρηματοδότηση της ΕΕ» είναι διαθέσιμο στα ελληνικά στην ιστοσελίδα της ΕΕ <https://ec.europa.eu/regional_policy/en/information/logos_downloadcenter/> [↑](#footnote-ref-4)
5. Σε κάθε περίπτωση που θα απαιτηθεί η ανάκτηση καταβληθείσας χορηγίας εντόκως, ο τόκος θα υπολογίζεται με επιτόκιο το οποίο θα καθορίζεται σύμφωνα με των περί Ενιαίου Δημοσίου Επιτοκίου Υπερημερίας Νόμων του 2006 και 2012, και όπως αυτοί εκάστοτε τροποποιούνται ή αντικαθίστανται από τα σχετικά διατάγματα του Υπουργείου Οικονομικών της Κυπριακής Δημοκρατίας. [↑](#footnote-ref-5)